# Ismail al-Ghoul

| Ismail al-Ghoul |
| --- |
| Født | إسماعيل ماهر خميس الغول 14. jan. 1997 Al-Shati |
| Død | 31. juli 2024   (27 år) Al-Shati |
| Beskjeftigelse | Journalist, reporter  |
| Utdannet ved | Det islamske universitet i Gaza (avslutningsårsak: diplomering, akademisk grad: bachelorgrad, studieretning: journalistikk) |
| Nasjonalitet | Staten Palestina |
| Gravlagt | Gaza |
|

---

Ismail al-Ghoul på Commons |

**Ismail Maher Khamis Al-Ghoul** (1997–2024) var en palestinsk journalist og en arabisk korrespondent for Al Jazeera på Gazastripen.

Den 31. juli 2024 ble Al-Ghoul og Al Jazeera-kameramannen Rami Al Refee drept av et israelsk luftangrep mens de dekket drapet på Hamas-lederen Ismail Haniyeh fra den nordlige Gaza-stripen.

Israels forsvar opplyste at angrepet var direkte tilsiktet å ramme al-Ghoul, som de beskrev som medlem av Hamas' militære gren og tilknyttet Nukhba, og hadde deltatt i 7. oktober-angrepet, og at han trente opp terrorister i å filme og publisere opptak av angrep på israelske soldater.

## Liv og virke

Ismail al-Ghoul fikk bachelorgrad i journalistikk fra Det islamske universitet i Gaza og begynte sitt arbeid innen skriftlig journalistikk som korrespondent for palestinske aviser.

Senere gikk han over til fjernsyn, og arbeidet med flere medieselskaper i Gaza.

Den 18. mars 2024 ble Ismail al-Ghoul, sammen med mange andre sivile, arrestert av israelske styrker. Dette skjedde etter at Israels militære styrker beleiret Al-Shifa-sykehuset i Gaza. Før arrestasjonen ble al-Ghoul ifølge vitner slått av soldatene og deretter ført til et hemmelig sted. Han ble senere løslatt.

I et intervju med Al Jazeera delte al-Ghoul sin versjon av hva som skjedde. Han sa at israelske styrker angrep sykehuset under harde kamper, og at de rammet journalister ved å knuse utstyret deres og arrestere dem. Al-Ghoul sa at journalistene ble strippet for klær, bundet for øynene og tvunget til å ligge på magen med hendene bundet. Soldatene skjøt i bakken for å skremme dem hvis de beveget seg. Etter ca. tolv timer ble journalistene tatt med til avhør.

Komiteen for beskyttelse av journalister og Reporters without Borders fordømte overfallet. De bekreftet at al-Ghoul ble slått, og utstyret hans ble ødelagt. De ba også om en slutt på slike handlinger.

Den 31. juli 2024 var Ismail al-Ghoul og kameramann Rami al-Refee i Gaza for å rapportere nær hjemmet til Ismail Haniyeh, lederen av Hamas, som var blitt drept tidligere samme dag i Teheran i Iran.

Rundt klokken 16.00 ble begge journalistene drept av et israelsk luftangrep som var rettet mot flyktningeleiren Al-Shati i Gaza. Angrepet rammet slik at begge ble halshugget.

På tidspunktet for angrepet hadde al-Ghoul og al-Refee på seg medievester, og bilen deres hadde tydelige tegn som identifiserte dem som journalister. De hadde kontaktet sin nyhetsdesk bare 15 minutter før nedslaget. Under samtalen meldte de om nedslag på et hus i nærheten og fikk beskjed om å forlate området umiddelbart. De var på vei til Al-Ahli Arabi-sykehuset da de ble drept.

Israel har kategorisk benektet å ha gått målrettet etter journalister i krigen på Gaza, men i dette tilfelle fremholdt IDF på X at Ismail al-Ghoul ble rammet på grunn av hans aktive tilknytning til Hamas' militante gren. IDF har også publisert et dokument beslaglagt på Gaza-stripen som de mener viser at al-Ghoul sto oppført som Hamas-medlem i 2021.

## Noter

## Referanser